Document ID: 31995R0454

ΚΑΝΟΝΙΣΜΟΣ (ΕΚ) αριθ. 454/95 ΤΗΣ ΕΠΙΤΡΟΠΗΣ της 28ης Φεβρουαρίου 1995 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968, περί κοινής οργανώσεως αγοράς στον τομέα του γάλακτος και γαλακτοκομικών προϊόντων (1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 6 παράγραφος 6 και τα άρθρα 28 και 30,
Εκτιμώντας:
ότι ο κανονισμός (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος (2), όπως τροποποιήθηκε τελευταία από τον κανονισμό (ΕΟΚ) αριθ. 2045/91 (3), θα καταργηθεί από την 1η Μαρτίου 1995 από τον κανονισμό (ΕΚ) αριθ. 2807/94 του Συμβουλίου (4)- ότι πρέπει, κατά συνέπεια, οι κανόνες που δεν έχουν ενσωματωθεί στον κανονισμό (ΕΟΚ) αριθ. 804/68 να περιληφθούν στις λεπτομέρειες εφαρμογής των παρεμβάσεων στην αγορά βουτύρου και κρέμας γάλακτος που προβλέπονται από τον κανονισμό (ΕΟΚ) αριθ. 685/69 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 393/94 (6)- ότι η σπουδαιότητα των προσαρμογών που πρέπει να γίνουν στον κανονισμό (ΕΟΚ) αριθ. 685/69, καθώς επίσης και ο μεγάλος αριθμός τροποποιήσεων που έχουν ήδη γίνει στον κανονισμό αυτό, καθιστούν αναγκαία την αναμόρφωσή του για λόγους σαφήνειας και διαφάνειας- ότι πρέπει, κατά συνέπεια, να καταργηθεί ο κανονισμός (ΕΟΚ) αριθ. 685/69-
ότι από τους οργανισμούς παρεμβάσεως μπορεί να αγοραστεί μόνο βούτυρο που ανταποκρίνεται στον ορισμό και στις απαιτούμενες προϋποθέσεις ποιότητας και παρουσίασης- ότι, λαμβανομένων υπόψη των τεχνικών προδιαγραφών των σχετικών με τον προσδιορισμό της ποιότητας του βουτύρου, πρέπει να καθοριστούν οι ποιοτικές απαιτήσεις στις οποίες πρέπει να ανταποκρίνεται το βούτυρο, καθώς επίσης και οι μέθοδοι αναλύσεως και οι λεπτομέρειες σχετικά με τον έλεγχο της ποιότητας- ότι, ωστόσο, θα πρέπει να προβλεφθεί η δυνατότητα για τα κράτη μέλη να θεσπίσουν ένα σύστημα αυτοελέγχου υπό ορισμένους όρους-
ότι οι εθνικές κατηγορίες ποιότητας του βουτύρου παραμένουν σε ισχύ ως προϋπόθεση νομιμότητας για τη χορήγηση ενισχύσεως στην ιδιωτική αποθεματοποίηση και μπορούν επίσης να αναγράφονται και πάνω στη συσκευασία του βουτύρου που αγοράζεται στην παρέμβαση- ότι είναι ανάγκη να προσδιοριστούν οι σχετικές εθνικές κατηγορίες-
ότι το βούτυρο μπορεί να αγοραστεί στην παρέμβαση από έναν οργανισμό παρέμβασης που υπάγεται σε κράτος μέλος εκτός αυτού στο έδαφος του οποίου έχει παρασκευαστεί το βούτυρο- ότι πρέπει, κατά συνέπεια, να προβλεφθούν, υπό τις συνθήκες αυτές, τα μέσα που επιτρέπουν στον αγοραστή οργανισμό παρέμβασης να εξασφαλίσει ότι τηρούνται οι όροι ποιότητας και παρουσίασης, καθώς και να προσδιοριστεί ότι η απόσταση μεταξύ της αποθήκης του πωλητή και των συνόρων του κράτους μέλους του οργανισμού παρέμβασης, που προβαίνει στην αγορά, δεν λαμβάνεται υπόψη για τον υπολογισμό της μέγιστης απόστασης σχετικά με την πληρωμή των συμπληρωματικών εξόδων μεταφοράς-
ότι, για να διασφαλιστεί η καλή λειτουργία του συστήματος της παρέμβασης, πρέπει να καθοριστούν οι όροι για την έγκριση των επιχειρήσεων παρασκευής και για τον έλεγχο της τήρησής τους, καθώς και οι υποχρεώσεις των κρατών μελών για την καλή συντήρηση των αποθεματοποιημένων ποσοτήτων, προβλέποντας ιδίως την δυνατότητα πρόσβασης στις παρτίδες και την ταυτοποίησή τους καθώς επίσης και την ασφάλεια για την κάλυψη των κινδύνων για τα αποθεματοποιούμενα προϊόντα-
ότι πρέπει επίσης, προκειμένου να εξασφαλισθεί ενιαία συχνότητα και ενιαίο επίπεδο ελέγχου, να καθοριστούν η φύση και ο αριθμός των επιθεωρήσεων που πρέπει να διεξάγονται στους αποθεματοποιητές από τις εθνικές αρχές-
ότι, για να εξασφαλισθεί ότι καμία πληρωμή για το αγορασθέν βούτυρο δεν πραγματοποιήθηκε αχρεωστήτως, ενδείκνυται να μειωθεί η δοκιμαστική περίοδος και να καθοριστεί η τήρηση όλων των απαιτουμένων όρων επαληθεύεται πριν την πληρωμή- ότι η ευχέρεια που παρέχεται στον πωλητή να αντικαταστήσει τις ελαττωματικές ποσότητες βουτύρου μπορεί να καταργηθεί χωρίς ζημιογόνες συνέπειες για τους συναλλασσομένους-
ότι, για να διευκολυνθεί ο έλεγχος της παρουσίας των προϊόντων που βρίσκονται σε αποθήκη υπό καθεστώς συμβάσεων αποθεματοποίησης, πρέπει να προβλεφθεί μία ρευστοποίηση του αποθέματος κατά παρτίδα, εκτός αν το κράτος μέλος επιτρέπει μικρότερη ποσότητα-
ότι, λαμβανομένης υπόψη της παρούσας κατάστασης της αγοράς βουτύρου και κρέμας, ενδείκνυται να καθυστερήσει η ημερομηνία έναρξης των εργασιών εισόδου στην ιδιωτική αποθεματοποίηση και να μειωθεί η μέγιστη διάρκεια αποθεματοποίησης, προκειμένου να εξαφαλισθεί μία πιο σαφής διαχείριση του καθεστώτος ιδιωτικής αποθεματοποίησης- ότι πρέπει να προβλεφθεί ο ετήσιος καθορισμός του ποσού της ενίσχυσης-
Ότι, εξάλλου, οι διατάξεις σχετικά με τα μέτρα παρεμβάσεως, συμπεριλαμβανομένων και εκείνων που αναφέρονται στην πώληση του βουτύρου που κατέχεται από τους οργανισμούς παρέμβασης, έχουν αποδείξει τη χρησιμότητά τους και, με ορισμένες τεχνικές προσαρμογές, μπορούν να διατηρηθούν-
ότι τα γενεσιουργά αίτια της γεωργικής ισοτιμίας που εφαρμόζεται στο καθεστώς τόσο της δημόσιας όσο και της ιδιωτικής αποθεματοποίησης προσδιορίζονται στον κανονισμό (ΕΟΚ) αριθ. 1756/93 της Επιτροπής (7), όπως τροποποιήθηκε τελευταία από τον κανονισμό (ΕΚ) αριθ. 267/95 (8)-
ότι η Επιτροπή Διαχείρισης Γάλακτος και Γαλακτοκομικών Προϊόντων δεν διατύπωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις λεπτομέρειες εφαρμογής σχετικά με τα μέτρα παρεμβάσεως που προβλέπονται στον τομέα του γάλακτος και γαλακτοκομικών προϊόντων στο άρθρο 6 του κανονισμού (ΕΟΚ) αριθ. 804/68.
ΤΙΤΛΟΣ Ι Αγορές και διάθεση βουτύρου δημόσιας αποθεματοποίησης
Άρθρο 2
Οι οργανισμοί παρεμβάσεως αγοράζουν μόνο βούτυρο που ανταποκρίνεται στον ορισμό που προβλέπεται στο άρθρο 6 παράγραφος 1 του κανονισμού (ΕΟΚ) αριθ. 804/68 και στις απαιτήσεις ποιότητας που προβλέπονται στο παράρτημα Ι και για τις οποίες πληρούνται οι ακόλουθες προϋποθέσεις:
α) ο έλεγχος ποιότητας διενεργείται σύμφωνα με τις μεθόδους αναλύσεως που προβλέπονται στα παραρτήματα I, III και IV και με βάση τα δείγματα που λαμβάνονται σύμφωνα με τις λεπτομέρειες που προβλέπονται στο παράρτημα V. Ωστόσο, όσον αφορά τον έλεγχο της ποιότητας, τα κράτη μέλη μπορούν, με την σύμφωνη γνώμη της Επιτροπής, να θεσπίσουν, υπό την εποπτεία τους, ένα σύστημα αυτοελέγχου για ορισμένες απαιτήσεις ποιότητας και για ορισμένες εγκεκριμένες επιχειρήσεις-
β) το βούτυρο δεν υπερβαίνει τα ανώτατα αποδεκτά επίπεδα ραδιενέργειας που προβλέπονται από τους κοινοτικούς κανονισμούς.
Τα επίπεδα που είναι αποδεκτά για τα προϊότα κοινοτικής καταγωγής είναι εκείνα που καθορίζονται στο άρθρο 3 του κανονισμού (ΕΟΚ) αριθ. 737/90 του Συμβουλίου (9). Ο έλεγχος του επιπέδου ραδιενεργού μολύνσεως του προϊόντος διενεργείται μόνον αν το απαιτεί η κατάσταση και τη διάρκεια της αναγκαίας περιόδου. Σε περίπτωση ανάγκης, η διάρκεια και το εύρος των μέτρων ελέγχου καθορίζονται σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68-
γ) το βούτυρο έχει παρασκευαστεί μέχρι 14 ημέρες πριν από την ημερομηνία παραλαβής της προσφοράς πώλησης του βουτύρου από τον οργανισμό παρέμβασης-
δ) τηρούνται τα προβλεπόμενα στο άρθρο 4 του παρόντος κανονισμού σχετικά με την ελάχιστη ποσότητα, την πρώτη και τη δεύτερη συσκευασία.
Άρθρο 3
1. Η επιχείρηση που προβλέπεται στο άρθρο 6 παράγραφος 1 του κανονισμού (ΕΟΚ) αριθ. 804/68 εγκρίνεται μόνο εφόσον:
α) η έγκριση πραγματοποιείται σύμφωνα με το άρθρο 10 της οδηγίας 92/46/ΕΟΚ του Συμβουλίου (10), και η επιχείρηση διαθέτει τις κατάλληλες τεχνικές εγκαταστάσεις-
β) δεσμεύεται να τηρεί σε μόνιμη βάση τις καταχωρήσεις στοιχείων που ορίζονται από τον αρμόδιο οργανισμό παρέμβασης κάθε κράτους μέλους, σχετικά με την καταγωγή των πρώτων υλών, τις λαμβανόμενες ποσότητες βουτύρου, τη συσκευασία, την ταυτοποίηση και την ημερομηνία εξόδου κάθε παρτίδας παραγωγής για τη δημόσια αποθεματοποίηση-
γ) δέχεται τη διενέργεια ειδικού ελέγχου για την παραγωγή βουτύρου της που μπορεί να προσφερθεί στην παρέμβαση και, κατά περίπτωση, να ανταποκρίνεται στις απαιτήσεις της εθνικής ταξινόμησης ποιότητας που προβλέπεται στο παράρτημα II-
δ) δεσμεύεται να ενημερώνει τον οργανισμό που είναι επιφορτισμένος με τον έλεγχο, δύο τουλάχιστον εργάσιμες ημέρες πριν, για τη πρόθεσή της να παρασκευάσει βούτυρο για τη δημόσια παρέμβαση. Ωστόσο, το κράτος μέλος μπορεί να καθορίσει μία συντομότερη προθεσμία.
2. Για να διασφαλιστεί η τήρηση των διατάξεων του παρόντος κανονισμού, οι αρμόδιοι οργανισμοί διενεργούν αιφνίδιους επιτόπιους ελέγχους, ανάλογα με το πρόγραμμα παραγωγής βουτύρου παρέμβασης των ενδιαφερομένων επιχειρήσεων.
Από πλευράς ελέγχων, θα πρέπει να διασφαλιζεται τουλάχιστον:
- ένας έλεγχος ανά 24 ημέρες παραγωγής για την παρέμβαση και τουλάχιστον μία φορά ανά εξάμηνο, για να εξετάζονται τα στοιχεία που αναφέρονται στην παράγραφο 1 στοιχείο β),
- ένας έλεγχος ανά εξάμηνο, για να επαληθεύεται η τήρηση των όρων εγκρίσεως που αναφέρονται στην παράγραφο 1.
3. Η έγκριση αποσύρεται στην περίπτωση που δεν πληρούνται οι όροι που προβλέπονται στην παράγραφο 1.
Με αίτηση της ενδιαφερόμενης επιχείρησης, η έγκριση μπορεί να επαναχορηγηθεί μετά από ελάχιστο διάστημα έξι μηνών και μετά από εμπεριστατωμένο έλεγχο.
Στην περίπτωση που διαπιστώνεται ότι μία επιχείρηση δεν τήρησε μία από τις δεσμεύσεις της που αναφέρονται στην παράγραφο 1 στοιχεία β), γ) και δ), πλην περιπτώσεως ανωτέρας βίας, η έγκριση αναστέλλεται για περίοδο από ένα έως δώδεκα μήνες, λαμβάνοντας υπόψη τη σοβαρότητα της παρατυπίας.
Το κράτος μέλος μπορεί να αποφασίσει να μην επιβάλει την εν λόγω αναστολή, εφόσον διαπιστώνεται ότι η παρατυπία δεν διαπράχθηκε εκ προθέσεως ή εκ σοβαράς αμελείας και ότι είναι μικράς σημασίας από την άποψη της αποτελεσματικότητας των ελέγχων που προβλέπονται στην παράγραφο 2.
4. Για τους ελέγχους που πραγματοποιούνται βάσει των παραγράφων 2 και 3 πρέπει να συντάσσεται έκθεση στην οποία να προσδιορίζονται:
- η ημερομηνία του ελέγχου,
- η διάρκεια του,
- οι εκτελεσθείσες εργασίες.
Η έκθεση ελέγχου πρέπει να υπογράφεται από τον υπεύθυνο υπάλληλο.
5. Τα κράτη μέλη κοινοποιούν στην Επιτροπή τα μέτρα που λαμβάνονται σχετικά με τους ελέγχους που προβλέπονται στις παραγράφους 2 και 3 μέσα σε προθεσμία ενός μηνός από την υιοθέτησή τους.
6. Στην περίπτωση που το βούτυρο προσφέρεται στην παρέμβαση σε ένα κράτος μέλος εκτός του κράτους μέλους παραγωγής, η αγορά εξαρτάται από την προσκόμιση πιστοποιητικού που χορηγείται από τον αρμόδιο οργανισμό του κράτους μέλους παραγωγής και περιέχει τις ενδείξεις που αναφέρονται στο άρθρο 4 παράγραφος 4 στοιχεία α), β) και δ).
Στην περίπτωση που το κράτος μέλος παραγωγής πραγματοποίησε τους ελέγχους που αναφέρονται στο άρθρο 2 στοιχείο α), το πιστοποιητικό περιλαμβάνει επίσης τα αποτελέσματα των ελέγχων. Στην προκειμένη περίπτωση, η συσκευασία που αναφέρεται στο άρθρο 4 παράγραφος 3 πρέπει να σφραγίζεται με αριθμημένη ετικέτα του αρμόδιου οργανισμού του κράτους μέλους παραγωγής. Ο αριθμός αυτός πρέπει να εμφαίνεται στο ανωτέρω πιστοποιητικό.
Άρθρο 4
1. Η ελάχιστη ποσότητα προσφοράς είναι δέκα τόνοι. Τα κράτη μέλη μπορούν να προβλέπουν την προσφορά του βουτύρου σε ακέραιους τόνους.
2. Το βούτυρο συσκευάζεται σε τεμάχια των 25 χιλιογράμμων καθαρού βάρους τουλάχιστον.
3. Οι συσκευασίες πρέπει να είναι καινούργιες, από ανθεκτικά υλικά, έτσι ώστε να διασφαλίζεται η προστασία του βουτύρου καθόλη τη διάρκεια των σταδίων μεταφοράς, αποθεματοποίησης και πώλησης.
4. Η συσκευασία φέρει τις ακόλουθες τουλάχιστον ενδείξεις, οι οποίες μεταγράφονται ενδεχομένως σε κωδικό:
α) τον αριθμό εγκρίσεως με τον οποίο ταυτοποιείται το εργοστάσιο και το κράτος μέλος παραγωγής-
β) την ημερομηνία παρασκευής-
γ) την ημερομηνία εισόδου στο απόθεμα-
δ) τον αριθμό του φορτίου και του δέματος-
ε) την ένδειξη "βούτυρο από γλυκιά κρέμα", ανάλογα σε τι αντιστοιχεί το pH της υδατικής φάσεως του βουτύρου-
στ) την εθνική κατηγορία ποιότητας που προβλέπεται στο παράρτημα ΙΙ στην περίπτωση που το απαιτεί το κράτος μέλος παραγωγής.
Τα κράτη μέλη μπορούν να προβλέπουν να μην είναι υποχρεωτική η αναγραφή της ημερομηνίας εισόδου στο απόθεμα πάνω στις συσκευασίες εάν ο υπεύθυνος της αποθήκης αποθεματοποίησης τηρεί το μητρώο στο οποίο καταγράφονται κατά την ημέρα αποθεματοποίησης οι ενδείξεις που προβλέπονται στο προηγούμενο εδάφιο.
5. Ο οργανισμός παρέμβασης καταγράφει την ημερομηνία παραλαβής της προσφοράς πώλησης, τις ποσότητες και τις αντίστοιχες ημερομηνίες παρασκευής, καθώς και τον τόπο αποθήκευσης του προσφερομένου βουτύρου. Μετά από επαλήθευση των στοιχείων της προσφοράς, ο οργανισμός παρέμβασης εκδίδει αμέσως ένα αριθμημένο δελτίο παράδοσης που φέρει ημερομηνία και αναφέρει:
α) την προς παράδοση ποσότητα-
β) το χρονοδιάγραμμα παράδοσης του βουτύρου-
γ) τις ψυκτικές αποθήκες όπου πρέπει να πραγματοποιηθεί η παράδοση.
Άρθρο 5
1. Κατά την έννοια του παρόντος τίτλου, η ημέρα ανάληψης της ευθύνης είναι η ημέρα της εισόδου του βουτύρου στις ψυκτικές εγκαταστάσεις που ορίζονται από τον οργανισμό παρέμβασης, αλλά το ενωρίτερο την επομένη της έκδοσης του δελτίου παράδοσης. Η πληρωμή του βουτύρου πραγματοποιείται μεταξύ της τεσσαρακοστής πέμπτης και της εξηκοστής πέμπτης ημέρας μετά την ανάληψη του βουτύρου.
2. Το βούτυρο υπόκειται σε μία δοκιμαστική περίοδο αποθεματοποίησης. Η περίοδος αυτή καθορίζεται σε 30 ημέρες, με έναρξη από την ημέρα ανάληψης.
3. Με την προσφορά του ο πωλητής αναλαμβάνει την υποχρέωση ότι, σε περίπτωση που από τον έλεγχο κατά την είσοδο στον αποθηκευτικό χώρο που ορίζεται από τον οργανισμό παρέμβασης προκύψει ότι το βούτυρο δεν είναι σύμφωνο με τις απαιτήσεις που καθορίζονται στο άρθρο 2, ή σε περίπτωση που μετά το πέρας της δοκιμαστικής περιόδου αποθεματοποίησης διαπιστωθεί ότι η υποβάθμιση των ελάχιστων οργανοληπτικών ιδιοτήτων του βουτύρου είναι κατώτερη από εκείνη που προβλέπεται στο παράρτημα Ι:
- θα πάρει πίσω το εν λόγω βούτυρο,
- θα καταβάλει τα έξοδα αποθεματοποίησης του εν λόγω βουτύρου από την ημέρα της ανάληψης ευθύνης μέχρι την ημερομηνία εξόδου.
Τα έξοδα αυτά αποθεματοποίησης καθορίζονται κατ' αποκοπή ανά τόνο με τον ακόλουθο τρόπο:
α) 28,00 Ecu για τα πάγια έξοδα-
β) 0,45 Ecu ανά ημέρα αποθεματοποίησης για τα έξοδα αποθήκευσης στις ψυκτικές εγκαταστάσεις.
Τα ποσά φέρονται σε πίστωση του λογαριασμού του Ευρωπαϊκού Ταμείου Γεωργικού Προσανατολισμού και Εγγυήσεων (ΕΓΤΠΕ), τμήμα Εγγυήσεων.
Άρθρο 6
1. Τα κράτη μέλη καθορίζουν τεχνικές προδιαγραφές προβλέποντας κυρίως μία θερμοκρασία αποθήκευσης ίση ή κατώτερη των 15o C, για τις ψυκτικές εγκαταστάσεις αποθήκευσης που προβλέπονται στο άρθρο 6 παράγραφος 1 τρίτο εδάφιο του κανονισμού (ΕΟΚ) αριθ. 804/68 και λαμβάνουν και κάθε άλλο μέτρο για τη διασφάλιση της σωστής συντήρησης του βουτύρου. Οι σχετικοί κίνδυνοι καλύπτονται από ασφάλεια που έχει μορφή είτε συμβατικής υποχρεώσεως των αποθετών, είτε μορφή γενικής ασφάλειας του οργανισμού παρέμβασης. Μπορεί επίσης και το κράτος μέλος να είναι ίδιος ασφαλιστής του.
2. Οι οργανισμοί παρεμβάσεως απαιτούν η απόθεση και η αποθεματοποίηση του βουτύρου να πραγματοποιούνται έτσι ώστε να δημιουργούνται παρτίδες που να είναι ταυτοποιήσιμες και προσβάσιμες.
3. Ο αρμόδιος για τον έλεγχο οργανισμός προβαίνει στον αιφνίδιο έλεγχο για τη διαπίστωση της παρουσίας των προϊόντων στην αποθήκη, όπως προβλέπεται στον κανονισμό (ΕΟΚ) αριθ. 618/90 της Επιτροπής (15).
Άρθρο 7
1. Ο οργανισμός παρέμβασης επιλέγει τα πλησιέστερα διαθέσιμα ψυγεία στον τόπο όπου αποθηκεύεται το βούτυρο.
Εντούτοις, και εφόσον η επιλογή ενός άλλου αποθηκευτικού χώρου δεν προκαλεί επιπρόσθετα έξοδα αποθεματοποίησης, ο οργανισμός μπορεί:
α) να επιλέγει έναν άλλο αποθηκευτικό χώρο μέσα στα όρια της απόστασης που προβλέπεται στην παράγραφο 2-
β) πέραν της αποστάσεως αυτής, να επιλέγει έναν άλλο αποθηκευτικό χώρο όταν η επιλογή αυτή έχει ως αποτέλεσμα μικρότερες δαπάνες, λαμβανομένων υπόψη των σχετικών εξόδων αποθεματοποίησης και μεταφοράς. Στην περίπτωση αυτή, ο οργανισμός παρεμβάσεως ενημερώνει χωρίς καθυστέρηση την Επιτροπή για την επιλογή του αυτή.
2. Η μέγιστη απόσταση που προβλέπεται στο άρθρο 6 παράγραφος 1 τέταρτο εδάφιο του κανονισμού (ΕΟΚ) αριθ. 804/68 καθορίζεται σε 350 χιλιόμετρα. Πέραν της αποστάσεως αυτής, τα επιπρόσθετα έξοδα μεταφοράς που βαρύνουν τον οργανισμό παρέμβασης καθορίζονται σε 0,065 Ecu ανά τόνο και ανά χιλιόμετρο.
Εντούτοις, στην περίπτωση που ο οργανισμός παρέμβασης που προβαίνει στην αγορά ανήκει σε άλλο κράτος μέλος από εκείνο στο έδαφος του οποίου ευρίσκεται το προσφερόμενο βούτυρο, τότε, για τον υπολογισμό της μέγιστης απόστασης που προβλέπεται στο πρώτο εδάφιο, δεν λαμβάνεται υπόψη η απόσταση μεταξύ της αποθήκης του πωλητή και των συνόρων του κράτους μέλους του οργανισμού παρεμβάσεως που διενεργεί την αγορά.
3. Τα επιπρόσθετα έξοδα που προβλέπονται στην παράγραφο 2 βαρύνουν τον οργανισμό παρέμβασης μόνον αν η θερμοκρασία του βουτύρου δεν είναι μεγαλύτερη από τους 6o C κατά την άφιξη στους αποθηκευτικούς χώρους.
Άρθρο 8
1. Κατά την εξαγωγή του βουτύρου από την αποθεματοποίηση, ο οργανισμός παρέμβασης, σε περίπτωση παράδοσης στις ψυκτικές εγκαταστάσεις, παραδίδει το βούτυρο έξω από την εγκατάσταση σε παλέτα και, ενδεχομένως, φορτωμένο σε μεταφορικό μέσο, εάν πρόκειται για φορτηγό αυτοκίνητο ή βαγόνι σιδηροδρόμου. Τα σχετικά έξοδα βαρύνουν τον οργανισμό παρέμβασης, και τα ενδεχόμενα έξοδα φόρτωσης και τακτοποίησης, καθώς και εκφόρτωσης από τις παλέτες, βαρύνουν τον αγοραστή του βουτύρου.
2. Στα πλαίσια χορηγήσεων βοήθειας σε τρόφιμα, έχουν εφαρμογή οι διατάξεις της παραγράφου 1.
3. Οι άλλες διατάξεις σχετικά με την πώληση του βουτύρου που κατέχεται από τον οργανισμό παρεμβάσεως, καθορίζονται ανάλογα με την περίπτωση.
ΤΙΤΛΟΣ ΙΙ Ενισχύσεις στην ιδιωτική αποθεματοποίηση του βουτύρου ή της κρέμας
Άρθρο 9
Οι συμβάσεις σχετικά με την ιδιωτική αποθεματοποίηση της κρέμας και του βουτύρου που προβλέπονται στο άρθρο 6 παράγραφος 2 του κανονισμού (ΕΟΚ) αριθ. 804/68 συνάπτονται μεταξύ των οργανισμών παρεμβάσεως των κρατών μελών και των φυσικών ή νομικών προσώπων, που εφεξής καλούνται "συμβαλλόμενοι".
Άρθρο 10
1. Αντικείμενο συμβάσεως ιδιωτικής αποθεματοποίησης μπορεί να αποτελέσει μόνον η κρέμα και το βούτυρο που προβλέπονται στο άρθρο 6 παράγραφος 2 του κανονισμού (ΕΟΚ) αριθ. 804/68 και που παράγονται σε επιχείρηση εγκεκριμένη σύμφωνα με τις διατάξεις του άρθρου 3 παράγραφος 1 κατά τη διάρκεια του χρονικού διαστήματος των 28 ημερών πριν από την ημέρα ενάρξεως της συμβατικής αποθεματοποιήσεως. Το βούτυρο πρέπει να κατατάσσεται στην εθνική κατηγορία ποιότητας του κράτους μέλους παραγωγής που προβλέπεται στο παράρτημα ΙΙ, και δεν πρέπει να υπερβαίνει τα επιτρεπόμενα μέγιστα όρια ραδιενέργειας που αναφέρονται στο άρθρο 2 στοιχείο β).
Καμία σύμβαση αποθεματοποιήσεως δεν μπορεί να συναφθεί για βούτυρο ή κρέμα:
α) για τα οποία έχει ζητηθεί η χορήγηση ενισχύσεως στην άμεση κατανάλωση που προβλέπεται από άλλες κοινοτικές διατάξεις-
β) που έχουν υπαχθεί στο καθεστώς που προβλέπεται στο άρθρο 5 παράγραφος 1 του κανονισμού (ΕΟΚ) αριθ. 565/80 του Συμβουλίου (16)- η μεταγενέστερη υπαγωγή υπό το καθεστώς αυτό θεωρείται ως έξοδος από την αποθεματοποίηση κατά την έννοια της παραγράφου 6.
2. Κατά την έννοια του παρόντος τίτλου, με τον όρο παρτίδα νοείται ποσότητα βουτύρου ή κρέμας γάλακτος βάρους τουλάχιστον ενός τόνου και ομοιογενούς συνθέσεως και ποιότητας, που αποθεματοποιείται την ίδια ημέρα στην ίδια εγκατάσταση αποθέσεως.
3. Όταν η αποθεματοποίηση του βουτύρου πραγματοποιείται σε κράτος μέλος διαφορετικό από το κράτος μέλος παραγωγής, η σύναψη της συμβάσεως αποθεματοποίησης υπόκειται στην προσκόμιση πιστοποιητικού που χορηγείται από τον αρμόδιο οργανισμό του κράτους μέλους παραγωγής και περιέχει τις ενδείξεις της παραγράφου 6 στοιχείο α), β), δ) και τη βεβαίωση ότι το βούτυρο ανταποκρίνεται στην εθνική κατηγορία ποιότητας του κράτους μέλους παρασκευής, που προβλέπεται στο παράρτημα ΙΙ.
4. Η σύμβαση αποθεματοποιήσεως συντάσσεται γραπτώς για μία ή περισσότερες παρτίδες και περιλαμβάνει ιδίως όρους σχετικούς με:
α) την ποιότητα του βουτύρου ή της κρέμας για την οποία έχει εφαρμογή η σύμβαση-
β) το ποσόν της ενισχύσεως, με την επιφύλαξη του άρθρου 16-
γ) τις ημερομηνίες που έχουν σχέση με την εκτέλεση της συμβάσεως, λαμβανομένων υπόψη των διατάξεων του άρθρου 6 παράγραφος 2 τέταρτο εδάφιο δεύτερη φράση του κανονισμού (ΕΟΚ) αριθ. 804/68-
δ) την εξακρίβωση της ταυτότητας των ψυκτικών αποθηκών.
5. Τα μέτρα ελέγχου και κυρίως αυτά που προβλέπονται στο άρθρο 11, καθώς και οι ενδείξεις της παραγράφου 6 αποτελούν αντικείμενο συγγραφής υποχρεώσεων που καταρτίζεται από τον οργανισμό παρέμβασης του κράτους μέλους αποθεματοποίησης. Η σύμβαση αποθεματοποίησης αναφέρεται στην εν λόγω συγγραφή υποχρεώσεων.
6. Η συγγραφή υποχρεώσεων προβλέπει για κάθε παρτίδα η συσκευασία να φέρει τουλάχιστον τις ακόλουθες ενδείξεις, γραμμένες, κατά περίπτωση, με κωδικοποιημένη μορφή:
α) τον αριθμό εγκρίσεως με τον οποίο ταυτοποιείται το εργοστάσιο και το κράτος μέλος παρασκευής-
β) την ημερομηνία παρασκευής-
γ) την ημερομηνία εισόδου στο απόθεμα-
δ) τον αριθμό παρτίδας-
ε) την ένδειξη "αλατισμένο" αν πρόκειται για το βούτυρο που προβλέπεται στο άρθρο 6 παράγραφος 2 πρώτο εδάφιο τρίτη περίπτωση του κανονισμού (ΕΟΚ) αριθ. 804/68-
στ) την εθνική κατηγορία ποιότητας που προβλέπεται στο παράρτημα ΙΙ-
ζ) το καθαρό βάρος.
Τα κράτη μέλη μπορούν να προβλέπουν να μην είναι υποχρεωτική η αναγραφή της ημερομηνίας εισόδου στο απόθεμα πάνω στις συσκευασίες εάν ο υπεύθυνος του αποθηκευτικού χώρου τηρεί μητρώο στο οποίο καταγράφονται κατά την ημέρα αποθεματοποίησης οι ενδείξεις που προβλέπονται κατά την ημέρα αποθεματοποίησης οι ενδείξεις που προβλέπονται στο προηγούμενο εδάφιο.
7. Η ημέρα ενάρξεως της συμβατικής αποθεματοποίησης είναι η επομένη της ημέρας εισόδου στο απόθεμα. Η τελευταία ημέρα της συμβατικής αποθεματοποίησης είναι η προηγούμενη της ημέρας εξόδου από το απόθεμα.
Η αίτηση ενισχύσεως του συμβαλλομένου δεν μπορεί να αναφέρεται παρά μόνον σε παρτίδες βουτύρου ή κρέμας για τις οποίες έχουν περατωθεί οι εργασίες εισόδου στο απόθεμα.
Η αίτηση αυτή πρέπει να φθάνει στον οργανισμό παρέμβασης μέσα σε μέγιστη προθεσμία 30 ημερών από την ημερομηνία εισόδου στο απόθεμα. Ο οργανισμός παρέμβασης καταχωρεί την ημέρα παραλαβής της αιτήσεως.
Ωστόσο, στην περίπτωση που η αίτηση περιέχεται στον οργανισμό παρέμβασης εντός προθεσμίας πέντε εργάσιμων ημερών από το τέλος της προαναφερθείσας μέγιστης προθεσμίας, η σύμβαση αποθεματοποίησης μπορεί να συναφθεί, αλλά το ποσό της ενίσχυσης θα μειωθεί κατά 30 %.
Η σύμβαση αποθεματοποίησης συνάπτεται μέσα σε μέγιστη προθεσμία 30 ημερών από την ημερομηνία καταχώρησης της αιτήσεως.
Στην περίπτωση που προβλέπεται στην παράγραφο 3, η σύμβαση αποθεματοποιήσεως συνάπτεται μέσα σε μέγιστη προθεσμία 60 ημερών από την ημερομηνία καταχώρησης της αιτήσεως.
Άρθρο 11
1. Το κράτος μέλος μεριμνά ώστε να τηρούνται οι προϋποθέσεις που παρέχουν δικαίωμα στην καταβολή της ενίσχυσης.
2. Ο συμβαλλόμενος τηρεί στη διάθεση του αρμόδιου οργανισμού που είναι επιφορτισμένος με τον έλεγχο των μετρήσεων, κάθε έγγραφο με το οποίο μπορούν ιδίως να διασφαλιστούν, όσον αφορά τα προϊόντα που τίθενται υπό ιδιωτική αποθεματοποίηση, τα ακόλουθα στοιχεία:
α) ο αριθμός εγκρίσεως που ταυτοποιεί το εργοστάσιο και το κράτος μέλος παρασκευής-
β) ημερομηνία παρασκευής-
γ) ημερομηνία εισόδου στο απόθεμα-
δ) αριθμός της παρτίδας-
ε) παρουσία του προϊόντος στον αποθηκευτικό χώρο-
στ) ημερομηνία εξόδου από το απόθεμα.
3. Ο συμβαλλόμενος ή, ενδεχομένως αντ' αυτού, ο εκμεταλλευόμενος τον αποθηκευτικό χώρο, τηρεί για κάθε σύμβαση λογιστικά στοιχεία αποθήκης, διαθέσιμα στο χώρο της εγκατάστασης, στα οποία περιλαμβάνονται:
α) η ταυτοποίηση, ανά αριθμό συμβάσεως, των προϊόντων που έχουν τεθεί υπό ιδιωτική αποθεματοποίηση-
β) οι ημερομηνίες εισόδου και εξόδου από το απόθεμα-
γ) η ποσότητα του βουτύρου ή κρέμας για κάθε παρτίδα-
δ) η θέση των προϊόντων μέσα στον αποθηκευτικό χώρο.
4. Τα αποθεματοποιημένα προϊόντα πρέπει να αναγνωρίζονται εύκολα, να είναι ευχερής η πρόσβαση σ' αυτά και να μπορούν να διακρίνονται ανά σύμβαση.
5. Ο αρμόδιος οργανισμός πραγματοποιεί ελέγχους προκειμένου να βεβαιωθεί ότι τα αποθηκευμένα προϊόντα είναι επιλέξιμα για ενίσχυση κατά την είσοδο στο απόθεμα ή κατά τη διάρκεια περιόδου 21 ημερών μετά την ημερομηνία της καταχώρησης της αιτήσεως ενίσχυσης. Οι έλεγχοι αυτοί περιλαμβάνουν, κυρίως, την εξακρίβωση του βάρους και της ταυτότητας των προϊόντων καθώς και τον δειγματοληπτικό έλεγχο της φύσης τους.
6. Η εθνική αρχή που είναι επιφορτισμένη με τον έλεγχο προβαίνει:
α) - είτε στη σφράγιση, τη στιγμή του ελέγχου που αναφέρεται στην παράγραφο 5 του συνόλου των προϊόντων κατά συμβάσεις, κατά παρτίδα ή κατά μικρότερη ποσότητα,
- είτε σε αιφνίδιο δειγματοληπτικό έλεγχο για την παρουσία των προϊόντων στην αποθήκη. Το λαμβανόμενο δείγμα πρέπει να είναι αντιπροσωπευτικό και να αντιστοιχεί τουλάχιστον στο 10 % της συνολικής συμβατικής ποσότητας ενός μέτρου ενισχύσεως που αφορά την ιδιωτική αποθεματοποίηση-
β) σε έλεγχο, με δειγματοληψία, κατά την έξοδο των προϊόντων, που αφορά το βάρος και την ταυτότητα. Για το σκοπό αυτό, ο αποθεματοποιών ενημερώνει τον αρμόδιο οργανισμό πέντε τουλάχιστον εργάσιμες ημέρες πριν από την έναρξη των εργασιών εξόδου από το απόθεμα αναφέροντας τις παρτίδες που πρόκειται να εξέλθουν. Ωστόσο, το κράτος μέλος μπορεί να δεχθεί συντομότερη προθεσμία.
7. Για τους ελέγχους που διενεργούνται βάσει των παραγράφων 5 και 6 πρέπει να συντάσσεται έκθεση στην οποία να προσδιορίζονται:
- η ημερομηνία του ελέγχου,
- η διάρκειά του,
- οι εκτελεσθείσες εργασίες.
Η έκθεση για τον έλεγχο πρέπει να υπογράφεται από τον αρμόδιο υπάλληλο.
8. Σε περίπτωση που διαπιστώνονται ανωμαλίες για το 5 % ή και περισσότερο των ποσοτήτων των προϊόντων που υποβάλλονται σε έλεγχο, ο έλεγχος επεκτείνεται σε μεγαλύτερο δείγμα που προσδιορίζεται από τον αρμόδιο οργανισμό.
Άρθρο 12
1. Η ενίσχυση στην ιδιωτική αποθεματοποίηση που προβλέπεται στο άρθρο 6 παράγραφος 2 του κανονισμού (ΕΟΚ) αριθ. 804/68 δεν μπορεί να χορηγείται παρά μόνον αν η διάρκεια της αποθεματοποίησης είναι τουλάχιστον 120 ημέρες. Το ύψος της ενισχύσεως δεν μπορεί να είναι ανώτερο εκείνου που αντιστοιχεί σε διάρκεια αποθεματοποίησης 210 ημερών.
2. Οι εργασίες εισόδου στο απόθεμα μπορούν να λάβουν χώρα μόνον μεταξύ της 15ης Απριλίου και της 15ης Αυγούστου του ιδίου έτους. Οι εργασίες εξόδου από το απόθεμα μπορούν να λάβουν χώρα μόνον από τις 16 Αυγούστου του έτους αποθεματοποίησης.
3. Η ενίσχυση στην ιδιωτική αποθεματοποίηση μπορεί να χορηγηθεί μόνο αν η διάρκεια της αποθεματοποίησης είναι τουλάχιστον 90 ημερών. Η έξοδος από το απόθεμα πραγματοποιείται κατά ακέραιες παρτίδες ή, εφόσον το επιτρέπει ο αρμόδιος οργανισμός, για μικρότερη ποσότητα. Ωστόσο, στις περιπτώσεις που αναφέρονται στο άρθρο 11 παράγραφος 6 στοιχείο α) πρώτη περίπτωση, η έξοδος από το απόθεμα μπορεί να αφορά μόνο μια σφραγισμένη ποσότητα.
4. Κάθε έτος πραγματοποιείται, σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, για τις συμβάσεις ιδιωτικής αποθεματοποίησης που αρχίζουν κατά τη διάρκεια αυτού του έτους, ο καθορισμός του ποσού της ενίσχυσης που αναφέρεται στο άρθρο 6 παράγραφος 2 του εν λόγω κανονισμού.
Αν το απαιτεί η κατάσταση της αγοράς, το ποσό της ενίσχυσης, καθώς και οι περίοδοι των εργασιών εισόδου και εξόδου από το απόθεμα και η μέγιστη διάρκεια αποθεματοποίησης, μπορούν να τροποποιηθούν κατά τη διάρκεια του έτους για τις προς σύναψη συμβάσεις.
5. Η ενίσχυση καταβάλλεται με αίτηση του ενδιαφερομένου το αργότερο μέσα σε προθεσμία 120 ημερών από την τελευταία ημέρα της συμβατικής αποθεματοποίησης. Εντούτοις, όταν ευρίσκεται σε εξέλιξη διοικητική έρευνα ως προς το δικαίωμα ενίσχυσης, η πληρωμή διενεργείται μόνον μετά την αναγνώριση του δικαιώματος ενίσχυσης.
Μετά 60 ημέρες συμβατικής αποθεματοποίησης και με αίτηση του ενδιαφερομένου, μπορεί να καταβληθεί μία μόνο προκαταβολή επί της ενισχύσεως, υπό την προϋπόθεση ότι ο αποθεματοποιητής παρέχει μία εγγύηση ίση με το ποσόν τις προκαταβολής προσαυξημένο κατά 10 %.
Η προκαταβολή αυτή, υπολογίζεται βάσει μίας περιόδου αποθεματοποίησης 120 ημερών.
Άρθρο 13
1. Στην περίπτωση που, μετά το τέλος των 60 ημερών αποθεματοποίησης, η υποβάθμιση της ποιότητας του βουτύρου ή της κρέμας αγελαδινού γάλακτος αποδεικνύεται μεταλύτερη από εκείνη που προκύπτει κανονικά κατά τη διατήρηση, μπορεί να επιτραπεί στους συμβαλλομένους, μια φορά ανά παρτίδα, να αντικαταστήσουν, με έξοδά τους, τις ελαττωματικές ποσότητες με μία ποσότητα βουτύρου ή κρέμας που προβλέπονται στο άρθρο 6 παράγραφος 2 του κανονισμού (ΕΟΚ) αριθ. 804/68.
2. Στην περίπτωση που προβλέπεται στην παράγραφο 1, για τον υπολογισμό της ενίσχυσης, η πρώτη ημέρα συμβατικής αποθεματοποίησης είναι η ημέρα έναρξης της συμβατικής αποθεματοποίησης που αναγράφεται στη σύμβαση σύμφωνα με το άρθρο 10 παράγραφος 7 πρώτο εδάφιο.
Άρθρο 14
1. Όσον αφορά το βούτυρο και, κατά παρέκκλιση του άρθρου 12 παράγραφος 3, κατά την εκπνοή μίας περιόδου συμβατικής αποθεματοποίησης 60 ημερών, ο συμβαλλόμενος μπορεί να προβεί σε ενέργειες εξόδου από το απόθεμα μιας ή περισσοτέρων παρτίδων υπό σύμβαση ή μιας μικρότερης ποσότητας, εφόσον το επιτρέπει ο αρμόδιος οργανισμός, υπό την προϋπόθεση ότι, μέσα σε 60 ημέρες από την έξοδο από το απόθεμα, το βούτυρο, ως έχει ή μετά από μεταποίηση σε βουτυρέλαιο:
- έχει εγκαταλείψει το τελωνειακό έδαφος της Κοινότητας,
- έχει φθάσει στον προορισμό του στις περιπτώσεις που προβλέπονται στο άρθρο 1 παράγραφος 1 του κανονισμού (ΕΟΚ) αριθ. 3665/87 της Επιτροπής (19),
ή
- έχει τοποθετηθεί σε εγκεκριμένη αποθήκη επισιτισμού σύμφωνα με τις διατάξεις του άρθρου 38 του κανονισμού (ΕΟΚ) αριθ. 3665/87.
Ο συμβαλλόμενος ενημερώνει σχετικά τον οργανισμό παρέμβασης πέντε τουλάχιστον εργάσιμες ημέρες πριν από την έναρξη των εργασιών εξόδου από το απόθεμα, αναφέροντας τις ποσότητες που προορίζονται για εξαγωγή. Ωστόσο, το κράτος μέλος μπορεί να δεχθεί συντομότερη προθεσμία.
2. Στην περίπτωση που προβλέπεται στην παράγραφο 1:
α) Η απόδειξη εξαγωγής προσκομίζεται όπως στις επιστροφές σύμφωνα με τις διατάξεις του κανονισμού (ΕΟΚ) αριθ. 3665/87-
β) η ενίσχυση που προσδιορίζεται σύμφωνα με το άρθρο 12 παράγραφος 4 υπολογίζεται σε συνάρτηση με τη μείωση της διάρκειας αποθεματοποίησης-
γ) εάν η προθεσμία των 60 ημερών που προβλέπεται στην παράγραφο 1 δεν τηρηθεί, το ύψος της ενίσχυσης για την εν λόγω ποσότητα μειώνεται επιπλέον κατά 15 % και κατά 5 % επί του εναπομένοντος τμήματος ανά ημέρα υπέρβασης της προθεσμίας των 60 ημερών-
δ) η εγγύηση που προβλέπεται στο άρθρο 12 παράγραφος 5 δεύτερο εδάφιο απελευθερώνεται μόλις προσκομιστεί η απόδειξη εξαγωγής σύμφωνα με τις διατάξεις του στοιχείου α), αφαιρουμένου ενός ποσού που αντιστοιχεί στη μείωση της ενίσχυσης που προβλέπεται στο στοιχείο β).
Άρθρο 15
1. Ενίσχυση στην αποθεματοποίηση της κρέμας μπορεί να χορηγηθεί μόνον στην παστεριωμένη κρέμα, της οποίας η περιεκτικότητα σε λιπαρά είναι ίση τουλάχιστον με 35 % και μέχρι 80 %.
Εντούτοις, τα κράτη μέλη μπορούν να επιτρέπουν στους συμβαλλομένους να αναλαμβάνουν εκουσίως για όλες τις παρτίδες όλων των συμβάσεων που συνάπτονται κατά τη διάρκεια της περιόδου, να τηρούν μία ελάχιστη ενιαία περιεκτικότητα σε λιπαρά που καθορίζεται εκ των προτέρων μέσα στα όρια που προβλέπονται στο προηγούμενο εδάφιο.
2. Για τον υπολογισμό της ενίσχυσης, οι ποσότητες της κρέμας μετατρέπονται σε ισοδύναμο βουτύρου με περιεκτικότητα 82 % σε λιπαρά, πολλαπλασιάζοντας επί 1,20 την ποσότητα λιπαρών που περιέχεται στην κρέμα.
3. Ο έλεγχος της περιεκτικότητας σε λιπαρά που προβλέπεται στην παράγραφο 1 πρώτο εδάφιο πραγματοποιείται πριν από την κατάψυξη της κρέμας από εργαστήριο εγκεκριμένο από τον οργανισμό παρέμβασης.
4. Σε περίπτωση εφαρμογής της παραγράφου 1 δεύτερο εδάφιο, η ενίσχυση χορηγείται με βάση την ελάχιστη περιεκτικότητα σε λιπαρά που καθορίζεται εκ των προτέρων.
Στην περίπτωση αυτή, τα κράτη μέλη προβαίνουν σε ελέγχους των λιπαρών σύμφωνα με την παράγραφο 3, με δειγματοληψίες κατά τη διάρκεια συχνών και αιφνίδιων επισκέψεων.
Εάν κατά τη διάρκεια ενός τέτοιου ελέγχου, διαπιστωθεί ότι η περιεκτικότητα σε λιπαρά είναι κατώτερη της ελάχιστης καθορισμένης εκ των προτέρων περιεκτικότητας, οι ακόλουθες διατάξεις εφαρμόζονται σε όλες τις παρτίδες που εισέρχονται στο απόθεμα μετά τον τελευταίο έλεγχο που δεν έχει δώσει λαβή σε παρατηρήσεις:
α) δεν καταβάλλεται καμία ενίσχυση για τις εν λόγω παρτίδες. Εντούτοις εάν η διαπιστούμενη περιεκτικότητα σε λιπαρά είναι χαμηλότερη λιγότερο από 2 % από την εκ των προτέρων καθορισμένη ελάχιστη περιεκτικότητα, η ενίσχυση καταβάλλεται βάσει της διαπιστούμενης περιεκτικτότητας σε λιπαρά μετά αφαίρεση ενός ποσού 10 %-
β) η παράγραφος 1 δεύτερο εδάφιο δεν έχει πλέον εφαρμογή στον εν λόγω αποθεματοποιητή για το υπόλοιπο χρονικό διάστημα της αποθεματοποίησης.
Άρθρο 16
Στις περιπτώσεις που η μέγιστη τιμή αγοράς που καθορίζεται με διαγωνισμό σύμφωνα με τον κανονισμό (ΕΟΚ) αριθ. 1589/87 της Επιτροπής (20), εκφραζόμενη σε εθνικό νόμισμα, και ισχύουσα κατά την ημέρα έναρξης της συμβατικής αποθεματοποίησης:
α) είναι μεγαλύτερη από εκείνη που ισχύει την τελευταία ημέρα της συμβατικής αποθεματοποίησης, η ενίσχυση που προσδιορίζεται σύμφωνα με το άρθρο 12 παράγραφος 4, προσαυξάνεται κατά ένα ποσόν ίσο με το τμήμα της μείωσης της μέγιστης τιμής αγοράς που υπερβαίνει κατά 2 % την τιμή που ισχύει την ημέρα έναρξης της συμβατικής αποθεματοποίησης-
β) είναι μικρότερη από εκείνη που ισχύει την τελευταία ημέρα της συμβατικής αποθεματοποίησης, η ενίσχυση που προσδιορίζεται σύμφωνα με το άρθρο 12 παράγραφος 4 μειώνεται κατά ένα ποσό ίσο με το τμήμα της αυξήσεως της μέγιστης τιμής αγοράς που υπερβαίνει κατά 2 % την τιμή που ισχύει την ημέρα έναρξης της συμβατικής αποθεματοποίησης. Εντούτοις, το ποσόν της μείωσης της ενίσχυσης δεν μπορεί να υπερβαίνει το συνολικό ύψος της προβλεπόμενης ενίσχυσης.
Άρθρο 17
Ο κανονισμός (ΕΟΚ) αριθ. 685/69 καταργείται. Εντούτοις, συνεχίζει να εφαρμόζεται για τις συμβάσεις ιδιωτικής αποθεματοποίησης που συνάπτονται πριν να αρχίσει να ισχύει ο παρών κανονισμός.
Οι παραπομπές στον κανονισμό (ΕΟΚ) αριθ. 685/69 νοούνται ότι πραγματοποιούνται στον παρόντα κανονισμό.
Άρθρο 18
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Φεβρουαρίου 1995.

Labels: 3
17
6